钦定古今图书集成/历象汇编/庶征典/第103卷 > 《娄元礼田五家行》 > 后汉
## 钦定古今图书集成/历象汇编/庶征典/第103卷 > 《娄元礼田五家行》 > 后汉

### 章帝建初 年夏寒

按《后汉书章帝本纪》，不载。　按《韦彪传》，彪拜大鸿胪，
以世承二帝更化之后，多以苛刻为能，又置官选职，
不必以才，因盛夏多寒，上疏谏曰：“臣闻政化之本，必
顺阴阳。伏见立夏以来，当暑而寒，殆以刑罚刻急，郡
国不奉时令之所致也。农人急于务而苛吏夺其时；
赋发充常调而贪吏割其财。此其巨患也。夫欲急入
所”务，当先除其所患。天下枢要，在于《尚书》，尚书之选，
岂可不重？而间者多从郎官，超升此位，虽晓习文法，
长于应对，然察察小慧，类无大能。宜简尝历州宰，素
有名者，虽进退舒迟，时有不逮，然端心向公，奉职周密。宜鉴啬夫捷急之对，深思绛侯木讷之功也。往时
楚狱大起，故置令史，以助郎职，而类多“小人，好为奸
利。今者务简，可皆停省。又谏议之职，应用公直之士，
通才謇正，有补益于朝者，今或从征试，辈为大夫。又
御史外迁，动据州郡，并宜清选其任，责以言绩。其二
千石视事虽久，而为吏民所便安者，宜增秩重赏。勿
妄迁徙，惟留圣心。”书奏，帝纳之。

### 顺帝阳嘉二年春寒

按《后汉书顺帝本纪》，不载。　按《郎𫖮传》，“阳嘉二年正
月，公车征𫖮，迺诣阙拜章曰：‘顷前数日，寒过其节，冰
既解释，还复凝合。夫寒往则暑来，暑往则寒来，此言
日月相推，寒暑相避，以成物也。今立春之后，火卦用
事，当温而寒，违反时节，由功赏不至，而刑罚必加也。
宜须立秋顺气行罚’。”臣伏案飞候，参察众政，以为立
夏“之后，当有震裂涌水之害。”

### 桓帝延熹七年冬大寒

按《后汉书桓帝本纪》，不载。　按《襄楷传》，延熹九年，楷
上疏曰：“前七年冬，大寒，杀鸟兽，害鱼鳖。城旁竹柏之
叶，有伤枯者，臣闻于师曰：柏伤竹枯，不出三年，天子
当之。”

### 灵帝光和六年冬大寒

按：《后汉书灵帝本纪》：“光和六年冬，东海、东莱、琅琊井
中冰厚尺馀。”

### 献帝初平四年六月寒风如冬时

按《后汉书献帝本纪》。不载。　按《五行志》云云。